Visočke piramide na karti BiH  
Visočke piramideVisočke piramideLokacija navodnih piramida na karti Bosne i Hercegovine
Termini **Bosanske piramide** se koriste za niz prirodnih geoloških formacija koje se nazivaju „flatironima"  u blizini mesta Visoko u Bosni i Hercegovini, severozapadno od Sarajeva, a pre svega za brdo po imenu Visočica (smešteno na 43°58′40″N 18°10′38″E﻿ / ﻿43.97778°N 18.17722°E﻿ / 43.97778; 18.17722), koje je dospelo u središte pažnje međunarodne javnosti u oktobru 2005, nakon opsežne medijske kampanje, čiji je cilj bilo promovisanje kvazinaučne teorije da je delo ljudskih ruku i da predstavlja najveću drevnu piramidu na Zemlji. 

Evropsko udruženje arheologa je u decembru 2006. ovim povodom izdalo saopštenje u kome se kaže: 

|  |  |  |
| --- | --- | --- |
| "| *Ova prevara predstavlja surovu obmanu neobaveštene javnosti i nema mesta u svetu istinske nauke*.  | "|

Brdo Visočica, visine 213 m, pod kojim se nalazi srednjovekovni grad Visoki, nekada je bilo nastanjeno i oblikom približno podseća na piramidu. Ideju da ono predstavlja drevnu građevinu objavio je kontroverzni metalski radnik, preduzetnik, navodni doktor sociologije i samoproklamovani istraživač Semir Osmanagić koji je u to vreme bio nastanjen u Hjustonu, Teksas, SAD. Njegova kasnija iskopavanja na ovoj lokaciji su otkrila navodni popločani ulaz i tunele, kao i kamene blokove i drevni malter, kojime je prema njegovim tvrdnjama nekada bila prekrivena ova navodna građevina. 

Osmanagić je takođe izneo tvrdnje da je u iskopavanju učestvovao međunarodni tim arheologa iz Australije, Austrije, Irske, Škotske i Slovenije.

Uprkos tome, mnogi arheolozi na koje se Osmanagić poziva tvrde da nisu pristali da učestvuju u navodnim istraživanjima i da nikada nisu bili na lokaciji.  Iskopavanja su počela u aprilu 2006, i obuhvatala su i opsežne zemljane radove kojima je cilj bio preoblikovanje brda, tako da podseća na stepenastu piramidu Maja.

Demanti i kritike međunarodne stručne javnosti
----------------------------------------------

Naučna istraživanja ove lokacije su pokazala da se na njoj ne nalaze nikakve piramide. 

Pored kritika Osmanagiću, mnogi eminentni naučnici iz celog sveta su uputili oštre kritike na račun vlasti Federacije Bosne i Hercegovine zbog finansijske i logističke podrške nestručnim iskopavanjima koja prete da unište autentični srednjovekovni lokalitet. Uprkos argumentovanim primedbama uglednih i stručnih ličnosti, ove kritike nisu urodile plodom.

Podrška visokog predstavnika UN, Kristijana Švarc-Šilinga
---------------------------------------------------------

Tadašnji visoki predstavnik UN za Bosnu i Hercegovinu, Kristijan Švarc-Šiling, koji je više puta posetio Visočicu, izrazio je neslaganje sa kritikama međunarodne naučne zajednice i zatražio od nje da podrži „ovaj za BIH izuzetno vredan projekat".  On je tom prilikom izneo i svoje stručno mišljenje: 

|  |  |  |
| --- | --- | --- |
| "| *Ne verujem da je ovo nastalo prirodnim putem, i oni skeptični naučnici koji to tvrde, neka dođu ovamo, naprave eksperiment i to dokažu*.  | "|

Tumačenja
---------

### Osmanagićevo tumačenje

Aprila 2005. Semir Osmanagić je posetio visočki Zavičajni muzej, gde mu je profesor Senad Hodović izneo podatke o srednjovekovnoj Bosni i kamenim ostacima srednjovekovnog grada Visoki na Visočici. Objašnjavajući kako se sa Visočice vide tri kraljevske prestonice, spomenuo je da Visočica ima piramidalni oblik, što je redak fenomen. Osmanagić se zainteresovao za ovu pojavu i pribavio dozvolu da vrši bušenja, nakon čega je izneo tvrdnje da je uočio mnogobrojne anomalije koje ukazuju na to da se ispod brda Visočica, odnosno njenog gornjeg dela, nalazi piramida.

Osmanagić je prozvao Visočicu „Piramidom Sunca", a dva obližnja brda, identifikovana kao piramide na osnovu satelitskih i vazdušnih fotografija, „Piramidom Meseca" i „Piramidom bosanskog zmaja". U izveštajima se pominju još dve navodne piramide: „Piramida Zemlje" i „Piramida ljubavi". U intenzivnoj medijskoj kampanji koja je usledila, Osmanagić je izneo tvrdnje da su navodne piramide izgradili drevni Iliri, antički stanovnici Balkana oko 12.000 pre naše ere. Ali u intervjuu Filipu Kopensu engl.  iz časopisa Neksus engl.  (April/maj 2006), Osmanagić je pokušao da ispravi prethodne navode tvrdeći da su ga pogrešno citirali: on zaista tvrdi da su navodne piramide najverovatnije sagradili Iliri, koji su prema njegovim tvrdnjama nastanjivali ovu oblast između 12.000 i 500. godine pre nove ere, pa su navodne piramide zato najverovatnije izgrađene negde u tom periodu, a ne tačno 12.000. godine pre nove ere. U poslednje vreme Osmanagić tvrdi da je „piramida" stara oko 7.000 godina.

Osmanagić ističe da su četiri strane brda Visočica okrenute prema stranama sveta (istok, zapad, sever, jug) kako su navodno izgrađene sve piramide. Ovo nije tačno i može se lako proveriti pomoću aplikacije Gugl ert engl.. Odstupanje od pretpostavljenog pravca je skoro 30 stepeni.

Pred kraj 2005. godine, Osmanagić je uz podršku institucija BIH osnovao fondaciju *Arheološki park: Bosanska piramida Sunca* a na mesto predsednika za logistiku je postavio profesora Senada Hodovića. Početkom januara, dr. Amer Smailbegović, član Fondacije *Arheološki park: Bosanska piramida Sunca*, analizirao je rezultate termalne inercije i na osnovu njih zaključio da brda Visočica (*Bosanska piramida Sunca*), Plješevica (*Bosanska piramida Meseca*) i još dva uzvišenja predstavljaju *anomalije*. Prema njegovim rečima ova uzvišenja se hlade brže od okoline zbog toga što su prisutni materijali manje gustine, veće poroznosti, kao i unutrašnje šupljine i prolazi, što utiče na gubitak toplote normalan za veštačke strukture. 

Navodna istraživanja su vršena u tunelu nedaleko od Visočice, na Ravnama, a gde su pronađeni blokovi peščara teški do pet tona za koje se tvrdi da su obrađeni ljudskom rukom. U tunelima je utvrđen sadržaj kiseonika od 20,9 % što navodno potvrđuje tezu o ventilacionim sistemima unutar tunela. Pored toga se tvrdi da u tunelima postoje rasksnice pod pravim uglovima koje se podudaraju sa stranama sveta: istok-zapad, sever-jug.

Osmanagić se poziva na navodna merenja geodetskog zavoda BiH, prema kojima su stranice osnove duge po 364 m, a strane čine jednakostranične trouglove čiji su svi uglovi preciznih 60 stepeni. Dalje se tvrdi da je severna strana orijentisana prema „kosmičkom severu", odnosno da postoji odstupanje od geografskog severa za 21'. Pored toga, tvrdi da mu je u katastarskoj kancelariji opštine Visoko potvrđeno da geodetski vrhovi tri piramide (Piramida Sunca, Meseca i Bosanskog zmaja) čine jednakostranični trougao od po 60 stepeni, gde navodno nema odstupanja ni za jedan minut, što je potvrđeno navodnim satelitskim snimcima.

Na severoistočnoj strani piramide Sunca su trećeg dana istraživanja (17. april 2006.) pronađeni kameni blokovi breče za koje se tvrdi da su obrađeni ljudskom rukom. Ovo je prema tvrđenju Osmanagića i njegovih slebenika najozbiljniji dokaz postojanja Bosanske piramide Sunca.

#### Navodna piramida Sunca

* 
* 
* 
* 

### Naučna objašnjenja

Osmanagićeve navode, objavljivane u masovnim medijima, osporava veliki broj stručnjaka koji ga optužuju da promoviše pseudonaučne teorije i da svojim iskopavanjima uništava stvarne arheološke lokacije. Amar Karapuš, kustos Narodnog muzeja Bosne i Hercegovine u Sarajevu je ovim povodom izjavio: 
"Kad sam prvi put pročitao o piramidama, mislio sam da je to vrlo smešno. Nisam mogao da poverujem da bi bilo ko na svetu mogao da poveruje u tako nešto." 

Profesor Garet Fejgan engl.  sa univerziteta u Pensilvaniji tvrdi: „Ne bi trebalo dozvoliti da se uništavaju stvarna arheološka nalazišta u nečijem pokušaju da pronađe svoje zablude[...] To je kao da je nekome data dozvola da preore buldožerima Stonhendž da bi ispod njega pronašao tajne odaje sa izgubljenim drevnim mudrostima." 

Kertis Ranels engl.  ekspert za praistorijsku Grčku i balkanske države sa Univerziteta u Bostonu kaže: „U periodu pre 27.000 do 12.000 godina, Balkan je bio okovan ledom u poslednjem glacijalnom maksimumu, periodu veoma hladne i suve klime sa glečerima na nekim od planinskih venaca. Jedini stanovnici ove oblasti su bili gornjepaleolitski lovci i sakupljači koji su za sobom ostavili ostatke logorišta na otvorenom i tragove boravka u pećinama. Ovi ostaci se sastoje od jednostavnih kamenih alatki i ostataka životinja i biljaka kojima su se hranili. Ti ljudi nisu posedovali ni alatke ni veštine potrebne za izgradnju monumentalnih arhitektonskih objekata."

Enver Imamović sa Sarajevskog Univerziteta, bivši direktor Narodnog muzeja u Sarajevu, izrazio je zabrinutost zbog opasnosti da bi iskopavanja mogla da unište stvarna arheološka nalazišta, kao što je srednjovekovna kraljevska prestonica Visoki. On tvrdi da bi iskopavanje „nepovratno uništilo nacionalno istorijsko blago ".  Iskopavanja koja su arheolozi izvršili u leto 2008, nezavisno od rada Fondacije, otkrila su obilje srednjovekovnih artefakata i obnovila zahteve vlastima da se Osmanagiću ukine dozvola za iskopavanje.

 Brdo Visočica iznad Visokog, snimljeno 2007
U pismu uredništvu londonskog *Tajmsa* datiranom 25. aprila 2006, profesor Entoni Harding engl. , predsednik Evropskog udruženja arheologa, nazvao je Osmanagićeve teorije „uvrnutim" i „apsurdnim" i izrazio zabrinutost jer se nedovoljna pažnja poklanja zaštiti „bogatog arheološkog nasleđa Bosne" od „pljačke i nekontrolisane i neovlašćene gradnje". Nakon što je lično posetio lokalitet, Harding je izjavio: „videli smo polja prirodnog kamena (breče), sa fisurama i pukotinama; ali ni traga bilo čemu što bi ličilo na arheologiju." 

Članovi geološkog tima koji su vršili ispitivanja terena za račun Fondacije „Arheološki park: Bosanska piramida sunca", održali su konferenciju za štampu 8. maja 2006. u Tuzli u cilju objavljivanja rezultata svojih istraživanja. Profesori Rudarsko geološkog fakulteta Univerziteta u Tuzli, koje je predvodio profesor Dr. Sejfudin Vrabac, zaključili su „kako je ustanovljeno da je Visočica prirodna geološka tvorevina, koja se sastoji od klasičnih sedimenata slojevite građe, različite debljine, i da je njen oblik posljedica endodinamičkih i egzodinamičkih procesa u postmiocenskom razdoblju".

Prema navodima profesora Vrapca, stručnjaka za paleogeologiju: „na području Sarajevsko-Zeničkog rudarskog bazena, takvih morfoloških oblika ima na desetine". Izveštaj Tima za geološka istraživanja Visočice, načinjen na osnovu ispitivanja šest bušotina dubine od 3 do 17 metara, podržalo je Znanstveno - nastavno vijeće Rudarsko geološkog fakulteta i Udruženje geologa Federacije Bosne i Hercegovine. 

Juna 2006, ime jednog od najvećih egiptologa današnjice, profesora Zahija Havasa je dovedno u vezu sa iskopavanjima na Visočici. Osmanagić je izneo tvrdnje da je profesor Havas preporučio navodnog „eksperta" Ali Abd Ala Barakata da istraži brda. Havas je porekao bilo kakvu vezu sa ovime, optužujući Osmanagića da je „davao lažne informacije", i objasnio da Barakat „ne zna ništa o Egipatskim piramidama".

Bez obzira na ovaku Havasovu reakciju, Fondacija „Arheološki park: Bosanska piramida sunca" je objavila da je Barakat obavio istraživanje brda i izjavio „Po mom mišljenju, ovo je neka vrsta piramide, verovatno primitivna piramida."  Novembra 2007, na VEB strani Fondacije, postavljen je Barakatov izveštaj na engleskom. 

Osmanagić je pozvao i geologa i alternativnog arheologa Roberta Šoha engl.  da poseti lokaciju. U svom preliminarnom izveštaju, on je zaključio da postoje prirodna geološka objašnjenja za sve pojave za koje je Osmanagić tvrdio da su delo ljudskih ruku. Šohova VEB strana navodi da je „iskopavanjima naneta izuzetna šteta" i optužuje Osmanagića za pokretanje „smišljene kampanje radi dovođenja u zabludu".

"Arheološki park: Bosanska piramida sunca" je 2007. objavio izveštaj egiptologa Nabila Mohameda Abdel Svelima u kome se tvrdi da je Visočica u stvari najveća piramida na svetu.  Nakon dve posete Visokom, on je objavio izveštaj u kome je zaključio: „Argumenti za ili protiv, ne mogu uticati na činjenicu da je koncept piramide i odgovarajući oblik očigledan i da ga svako može videti ". Uprkos ovim navodima, 2010. Svelim je objavio izveštaj u kome je objasnio da nije tvrdio da je Visočica delo ljudskih ruku, već se poslužio ovim izrazom za bilo koji predmet, prirodni ili veštački, koji predstavlja piramidu u geometrijskom smislu. 

Pored spomenutih i mnogi drugi domaći i strani naučnici su izrazili sumnju u vezi sa postojanjem piramide na Visočici. Pokrenuta je i peticija pod nazivom 'Zaustavimo Osmanagića Sada!' Mnogi navode da ne postoje istorijske činjenice po kojima bi se moglo tvrditi da u Visokom postoji piramida i osuđuju bilo kakve radove na Visočici koja je nacionalni spomenik Bosne i Hercegovine i smatraju bilo koju aktivnost na ovom mestu rušenjem i oštećivanjem kulturnog dobra.

Afera Izmo Gulić
----------------

Afera „Izmo Gulić" je prevara blogera poznatog kao Izmo Gulić,  napravljena na štetu Osmanagića i njegove fondacije. Februara 2008, Izmo Gulić je poslao dva teksta puna besmislica, maskirana pseudonaučnim i „nju ejdž" žargonom, potpisavši se kao „Dr. Phil. Amer Kovačević", tražeći da se objave na internet stranici Semira Osmanagića. 

Gulić je ove tekstove poslao kao eksperiment, da bi proverio hoće li ta internet stranica, na kojoj se tvrdi da je posvećena ozbiljnom naučnom arheološkom i geološkom istraživanju, prihvatiti da objavi njegove tekstove koji nisu imali nikakvo uporište u realnosti.. Oba članka su smesta bila objavljena po ličnoj preporuci Semira Osmanagića pod naslovom: *Bosanski ljiljan: jedno razmišljanje u prilog tezama Semira Osmanagića*.  Nakon toga je član Osmanagićevog tima preveo jedan od tekstova na engleski,  da bi zatim usledilo objavljivanje sličnog članka koji je napisao Osmanagićev saradnik, Davorin Vrbančić, očigledno nadahnut besmislicama koje je napisao navodni *Dr. Phil. Amer Kovačević*. 

Nakon što je Izmo Gulić objavio na svom blogu da su oba teksta prevara i da je navodni Dr. Phil. Amer Kovačević izmišljena osoba, ni Osmanagić ni njegovi saradnici nisu reagovali ni na koji način, niti su ovi tekstovi uklonjeni sa internet stranice.

Povezano
--------

* Pseudoarheologija

Izvori
------

1. 1 2 3  Colin Woodard, decembar 2009, "The Pyramid Man" (Čovek piramida), *Smithsonian* 40:9
2. ↑  Saopštenje Evropskog udruženja arheologa Arhivirano 2011-07-17 na Wayback Machine-u, 11. decembar 2006
3. ↑  *Australian in Bosnia pyramid riddle* (Australijalanac u zagonetci bosanske piramide), *Sydney Morning Herald*, 20 januar 2006
4. 1 2  Mark Rose, *Bosnian "Pyramids" Update* (Novi podaci o bosanskim „piramidama"), *Archaeology Magazine Online*, 14 jun 2006
5. ↑  Pyramid No More (Piramide više nema), Sub Rosa, Issue 6, oktobar 2006.
6. 1 2  The great Bosnian pyramid scheme (Velika bosanska prevara sa piramidom) Arhivirano 2007-07-12 na Wayback Machine-u Anthony Harding, British Archaeology Novembar/decembar 2006
7. ↑  John Bohannon, Mad About Pyramids (Lud za piramidama), Science Magazine, 22 September 2006.
8. 1 2  „''Archaeologists find medieval artefacts on Mt. Visocica, disparage Piramide seeker (Arheolozi otkrivaju srednjovekovne artefakte na brdu Visočica, uništavajući reputaciju tragača za piramidama)''". Setimes.com. 18. 9. 2008.. Pristupljeno 12. 12. 2011.
9. 1 2  Nick Hawton, *Indiana Jones of the Balkans and the mystery of a hidden Piramida (Balkanski Indijana Džouns i misterija sakrivene piramide*, *Times Online*, 15 april 2006
10. ↑  „*Švarc-Šiling u posjeti bosanskoj dolini piramida*". Arhivirano iz originala na datum 2011-01-02. Pristupljeno 2013-02-20.
11. ↑  „NewsArea - Ozbiljne vijesti za ozbijne čitatelje: Schwarz-Schilling u posjeti Bosanskoj dolini piramida". Bih.net.ba. Pristupljeno 12. 12. 2011. [*mrtav link*]
12. ↑  Schilling u posjeti bosanskoj dolini piramida: Ne vjerujem da je ovo nastalo prirodnim putem - SuperBosna.Com - Dnevni portal[*mrtav link*]
13. ↑  Rose, Mark. "The Bosnia-Atlantis Connection (Veza između Bosne i Atlantide)". *Archaeology Magazine Online*. URL accessed 2006-04-29.
14. ↑  Lucian Harris, *Amateur to dig on site of medieval capital in search of Bosnia's own Valley of the Kings (Amater kopa na lokalitetu srednjovekovne prestonice u potrazi za bosanskom dolinom kraljeva)* Arhivirano 2006-04-25 na Wayback Machine-u, *The Art Newspaper*, 15. april 2006
15. ↑  Anthony Harding, *Bosnia's rich heritage (Bogato arheološko nasleđe Bosne)*, *Times Online*, 25. april 2006
16. ↑  „Vrabac: Visočica je prirodna geološka tvorevina". FEMA News Agency. 8. 5. 2006..
17. 1 2  Sejfudin Vrabac i drugi. (17. 4. 2006.). „Izvještaj o geološkim istraživanjima Visočice kod Visokog". Rudarsko - geološki i građevinski fakutet u Tuzli. Arhivirano iz originala na datum 2016-03-04. Pristupljeno 2013-02-20.
18. ↑  *Bosnian 'pyramid' created by nature, say European experts* (Bosanske „piramide" su prirodne tvorevine, tvrde evropski stručnjaci), Yahoo! AFP, 9. jun 2006.
19. ↑  „''Letter to Archaeology Magazine (Pismo arheološkom časopisu)'' (PDF)" (PDF). Pristupljeno 12. 12. 2011.
20. ↑  *At last, Dr. Barakat’s report* (Konačno, izveštaj Dr. Barakata) 8 May 2006
21. ↑  „''Articles by Dr. Schoch & Dr. Dowell''". Robertschoch.net. 12. 4. 2008.. Pristupljeno 12. 12. 2011.
22. ↑  „Dr. Swelim: Bosnian Piramida Of The Sun Is The World’S Largest (Dr. Svelim: Bosanska Piramida Sunca je najveća na svetu)". July 2007. Pristupljeno 19. 3. 2011. [*mrtav link*]
23. ↑  Swelim, Nabil (17. 9. 2007.). „The Pyramid hills (Brda piramide)". *Archeology*. Pristupljeno 11. 4. 2011.
24. ↑  Swelim, Nabil Mohamed Abdel. „VISOCICA ON THE BALANCE". Pristupljeno 19. 3. 2011.
25. ↑  „Peticija: „Zaustavimo Osmanagića sada"". Peticija.comyr.com. Arhivirano iz originala na datum 2014-03-09. Pristupljeno 12. 12. 2011.
26. ↑  Izmo Ekspert. „Izmo Guglić - Ekspert". Izmo-ekspert.blogspot.com. Pristupljeno 12. 12. 2011.
27. ↑  „Home - Fondacija "Arheološki park: Bosanska piramida Sunca, Archaeological Park: Bosnian Pyramid of the Sun Foundation". Piramidasunca.ba. Pristupljeno 12. 12. 2011.
28. ↑  Izmo Ekspert. „Izmo Guglić - Ekspert: KONAĆNO UNIŠO U STRUĆNI TIM!!!". Izmo-ekspert.blogspot.com. Pristupljeno 12. 12. 2011.
29. ↑  „*Bosanski stećak: uputstvo za čitanje bosanskih piramida*". Arhivirano iz originala na datum 2008-05-16. Pristupljeno 2013-02-20.
30. ↑  „fondacija-zapoljava-nove-strucnjake". Piramidasunca.ba. 16. 5. 2007.. Arhivirano iz originala na datum 2008-05-16. Pristupljeno 12. 12. 2011.
31. ↑  „Bosanske Piramide Na Stećcima". Piramidasunca.ba. Arhivirano iz originala na datum 2011-08-23. Pristupljeno 12. 12. 2011.

Vanjske veze
------------

***Bosanske piramide*** na Wikimedijinoj ostavi

* Bosnian Pyramid of the Sun — Photo gallery Arhivirano 2008-01-18 na Wayback Machine-u
* Visoko.co.ba o piramidi
* Često osvježena galerija koja uključuje i slike sa istraživanja
* Bosnian pyramids Arhivirano 2007-10-12 na Wayback Machine-u
* Službena stranica Fondacije
* Blog - Demistificiranje teza Semira Osmanagića znanstvenim argumentima Arhivirano 2012-06-25 na Wayback Machine-u
* Informativni portal o piramidi
* Informativni portal na engleskom jeziku Arhivirano 2011-12-28 na Wayback Machine-u
* Knjiga o Bosanskoj piramidi Sunca
* Novosti i dešavanja vezana za Bosansku piramidu Sunca
* Dokumenti i video fajlovi
* Saopštenje za javnost - Toplotna satelitska analiza Arhivirano 2006-05-20 na Wayback Machine-u
* Saopštenje za javnost - Satelitske i radarske snimke Arhivirano 2006-01-01 na Wayback Machine-u
* BosnianPyramids.org Arhivirano 2020-08-04 na Wayback Machine-u
* Neslužbena stranica, engleski jezik
* Bosnian-Pyramid.com
* Blog o piramidama
* AntiPyramid Web-Ring (web-stranice/blogovi sa suprotim misljenjem o postojanju piramida)